- Kombinácia piva a zázvoru u nás pred príchodom Ginger Manie nebola veľmi známa.
Ginger Mania vznikla v roku 2013 ako slovenský ekvivalent nápoja známeho ako ginger beer. S myšlienkou vytvoriť kvalitný slovenský produkt prišiel známy barman Martin Hudák. Chcel vytvoriť niečo, čo by konečne nebolo presladené, umelé a neosobné.
Na Slovensku ľudia ginger beer nepoznali, a tak boli začiatky neisté. No po úspechu na Pivnom festivale v Prešove, kde ľudia kúpili 1 500 fliaš za 3 dni, si Martin uvedomil, že má cenu sa tomuto nízkoalkoholickému nápoju venovať naplno. Dal sa dokopy s Martinom Kožuchom a pustili sa do práce.
foto: FB/Ginger MANIA
Ginger Mania má jedinečnú, výraznú až pikantnú chuť. Jedna fľaša obsahuje 42 gramov čerstvého zázvoru. Vyrábajú tri verzie – alkoholickú, nealkoholickú a špeciál so škoricou, klinčekom a badiánom vhodný na dlhé zimné večery.
"Na rozdiel od štandardného piva z chmeľu a sladu sa naša GingerMania vyrába za pomoci ručne vyberaného čínskeho zázvoru, exotických citrusov, prírodného cukru, pramenitej vody a špeciálnych kvasiniek, pričom neobsahuje žiadne umelé príchute, sladidlá či dochucovadlá. Spôsob prípravy je tajomstvom samým o sebe a je ukrytý v našom recepte. Avšak poctivosť a remeselná zručnosť sa odkryje už pri samotnom vychutnávaní. Dizajn etikety je špeciálne navrhnutý akademickým maliarom, pánom Sergejom Pančákom, pričom aj samotná etiketa je vyrobená z prírodného recyklovaného papiera," tvrdia zakladatelia na svojej stránke.
foto: FB/Ginger MANIA
Pozíciu na trhu si Ginger Mania upevnila, keď ju minulý rok do svojho portfólia ako prémiový nápoj zaradila spoločnosť Slovenské pramene a žriedla, a.s., ktorá okrem iného má značky ako Budiš, Zlatá Studňa, či Fatra. V tom istom roku sa im podarilo začať distribúciu aj v susednom Česku.
Kľúčom k úspechu Ginger Manie je okrem kvality aj fakt, že dokázali osloviť široké spektrum zákazníkov. "Deťom chutí naše nealko alebo špeciál, mladí ľudia vyhľadávajú lokálne produkty a sú ochotní si za ne priplatiť, staršie generácie si Ginger Maniu kupujú kvôli účinkom zázvoru," povedal pre portál kvalitne-slovenske.sk obchodný riaditeľ Martin Pagurko.
foto: FB/Ginger MANIA
Ginger Mania je vhodná ako na letné, tak aj na zimné popíjanie. Neváhaj si ju teda zohriať a vyskúšať tento bezpochyby zaujímavý slovenský produkt. Či už čistú alebo v drinku.
zdroj titulnej fotografie: FB/Ginger MANIA